चीनी अखबार का दावा- एग्रीकल्चर टेक्नोलॉजी जानने दुनिया में घूमे
Alibaba Founder Jack Ma returns to China, अलीबाबा के फाउंडर जैक मा चीन लौट आए हैं।
अलीबाबा के फाउंडर जैक मा चीन लौट आए हैं। साउथ चाइना मॉर्निंग पोस्ट ने अपनी एक रिपोर्ट में कहा कि एक साल से अधिक समय तक बाहर रहने के बाद मा अपने देश लौटे हैं। मा, चीन के सबसे पॉपुलर एंटरप्रेन्योर में से एक हैं। 2021 के अंत में उन्होंने चीन छोड़ा था और उसके बाद जापान, ऑस्ट्रेलिया और थाईलैंड जैसे देशों से उनकी तस्वीरें सामने आई थीं।
रिपोर्ट के मुताबिक मा अपने होमटाउन हांगझोऊ के युंगु स्कूल पहुंचे, जहां अलीबाबा का मुख्यालय भी है। ये स्कूल अलीबाबा की फंडिंग से चलता है। इसमें ज्यादातर बच्चे अलीबाबा के एम्प्लॉइज के हैं। सोमवार को वीचैट अकाउंट पर पोस्ट किए गए एक आर्टिकल में बताया गया कि मा ने स्कूल में आर्टिफिशियल इंटेलिजेंस से शिक्षा को मिलने वाली चुनौतियों के बारे में बात की।
हॉन्गकॉन्ग में दोस्तों से मिले
साउथ चाइना मॉर्निंग पोस्ट के मुताबिक़ मा कुछ वक्त हॉन्गकॉन्ग में भी रुके जहां वो अपने दोस्तों से मिले। वो इंटरनेशनल आर्ट फेयर में भी गए। अखबार ने ये भी बताया है कि मा ने न्यू एग्रीकल्चर टेक्नोलॉजी की जानकारी लेने के लिए अलग-अलग देशों का दौरा किया, लेकिन अखबार ने इस बारे में जानकारी नहीं दी है कि वो हालिया वर्षों में लोगों की नजरों से दूर क्यों रहे।
टोक्यो-मेलबर्न में समय बिताया
पिछले साल नवंबर में फाइनेंशियल टाइम्स अखबार ने जैक मा के छह महीने से टोक्यो में रहने की खबर पब्लिश की थी। इसके बाद उनके मेलबर्न में एक फैमिली के साथ समय बिताने से जुड़ी खबर आई थी। मा को स्पेन और नीदरलैंड जैसे देशों में भी देखा गया। नीदरलैंड से उनकी एक तस्वीर सामने आई थी।
चीन में हाई-प्रोफाइल शख्सियत हैं मा
टेक सेक्टर पर क्रैकडाउन के बाद अब मा की वापसी के साथ चीनी सरकार कारोबारी जगत में विश्वास बहाल करने की कोशिश कर रही है। बिलेनियर जैक मा चीन में एक हाई-प्रोफाइल शख्सियत हैं। वो मीडिया को फ्रीव्हीलिंग इंटरव्यू देने और चमचमाते कपड़ों में कंपनी के कार्यक्रमों में स्टेज पर रॉक म्यूजिक परफॉर्मेंस देते रहे हैं।
आलोचना के बाद जिनपिंग के निशाने पर आए थे मा
जैक मा चीन सरकार की नीतियों की आलोचना के बाद जिनपिंग के निशाने पर आए थे। आशंका जताई जा रही थी कि चीन सरकार उनकी हत्या करा सकती है। मा की एक कंपनी 'एंट ग्रुप' के दुनिया के सबसे बड़े IPO को भी रोक दिया गया था और अरबों डॉलर का जुर्माना लगाया गया था। इस पूरे घटनाक्रम के बाद मा गायब हो गए थे। वो पब्लिकली दिखाई नहीं दिए।
नवंबर 2020 में उन्होंने आखिरी ट्वीट किया था और 2021 में उनका एक वीडियो सामने आया था। वीडियो में जैक कहते दिखे थे कि महामारी खत्म होने के बाद हम दोबारा मिलेंगे।
किस्सा उस मीटिंग का, जहां से बात बिगड़ी
जैक मा 24 अक्टूबर 2020 को एक मीटिंग के दौरान निशाने पर आए थे। इस मीटिंग में चीनी राजनीति और अर्थव्यवस्था के सबसे बड़े अधिकारी पहुंचे हुए थे। इसमें जैक मा ने चीनी बैंकों की आलोचना की थी। उन्होंने कहा था, ‘चीनी बैंक फंडिंग के लिए कुछ गिरवी रखने की मांग करते हैं। इससे नई तकनीकों को फंड नहीं मिल पाता और नए प्रयोग रुक जाते हैं।’
उन्होंने चीनी नियमों को भी राह में रोड़ा अटकाने वाला बताया था। वॉल स्ट्रीट जर्नल के मुताबिक, जब चीनी राष्ट्रपति शी जिनपिंग को जैक मा की कही बातों के बारे में जानकारी मिली, तो वे बहुत नाराज हो गए। उन्होंने जैक मा को सीन से गायब करने का आदेश दे दिया। बस यहीं से चीन की जिनपिंग सरकार के तमाम अफसर चालीस चोरों की तरह अलीबाबा फाउंडर के पीछे लग गए थे।
इस तरह लिखी गई थी जैक मा की तबाही की कहानी
